 Месяца ноемвриа в 18-й день
Преподобныя Елены Московския
На велицей вечерни
Блажéн муж: 1-й антифон.

На Гóсподи, воззвáх поставим стихов 8, и поем стихиры преподобной 8, глас 2.
Подобен: Киими похвальными венцы:
Киими похвальными песньми/ воспоем преподобную Елену,/ Суждальския земли прозябение/ и града Москвы пресветлое украшение,/ яже девства добротами/ обитель Новодевичию облагоухала еси,/ небесное жительство на земли показавши,/ яко едина от древних подвизавшися,/ еяже молитвами, Христе Боже,/ помилуй Землю Русскую,/ имеяй велию милость.

Киими похвальными венцы/ увязем Христову угодницу,/ дома Пречистыя Одигитрии/ хранительницу достохвальную,/ и молитвенницу усердную,/ души верных веселия исполняющую/ и любомудрием просвещающую,/ сию бо воистинну достойно/ нетленныя славы венцем/ венчает Христос Бог наш,/ имеяй велию милость. 

Киими песненными гласы/ воспоем всеизрядную наставницу девственнаго чина,/ ко спасению путь указующую,/ преподобную и богоносную Елену,/ целомудрия образ,/ воздержания правило,/ Духа Святаго чистое зерцало,/ к нейже притекающе,/ велегласно возопиим:/ мати всеблаженная, молися о нас,/ всечестную память твою совершающих.

Ины стихиры, глас 4.

Подобен: Званный свыше:
Державствующаго волею из Суждаля призванная/ и во граде Москве на игуменство поставленная,/ преподобная мати Елено,/ яко свеща, не под спудом сокрываема,/ но на свещнице поставляема/ сиянием добродетелей озарила еси Московския пределы,/ темже, имуще дерзновение ко Христу,/ Того моли помиловатися душам нашим.

Премудрым Божиим промышлением/ в дому Пречистыя Одигитрии вселилася еси,/ преподобная Елено,/ да упасеши словесныя овцы на пажити воздержания/ и оплотом заповедей Господних оградиши,/ темже ликом девическим уставоположница явилася еси,/ Христа Пастыреначальника моли/ спасти души наша.

Добродетели от юности взыскавши/ и подвигом добрым подвизавшися,/ сторичный плод Богу принесла еси,/ сего ради многи дщери вручи тебе Владыка Христос,/ да возрастиши в них добродетели совершенство,/ тии же светлыя ныне венцы/ приемлют в Христовом невестнице,/ и тебе, мати Елено, величают радостно,/ с нимиже молися Господеви/ и нам причастником радости вечныя быти.

Слава, глас 8:

Приидите, девственнии лицы,/ любовию совокупльшеся,/ прославим преподобную и богомудрую Елену/ и, ко гробу ея припадающе, возопиим:/ Превечный Боже, Царю Безначальный,/ Ты даровал еси нам сию угодницу,/ яко же звезду премудрым волхвом,/ на спасения стези наставляющую/ и ко Христу путеводящую,/ еяже молитвами всех нас помяни/ и спасения вечнаго сподоби.
И ныне, глас тойже: Царь Небесный:

Вход. Прокимен дне, чтения три преподобническия.

Премудрости Соломоновы чтение (глава 3):

Праведных душы в руце Божией, и не прикоснется их мука. Непщевани быша во очесех безумных умрети, и вменися озлобление исход их: И еже от нас шествие сокрушение, они же суть в мире. Ибо пред лицем человеческим аще и муку приимут, упование их безсмертия исполнено. И вмале наказани бывше, великими благодетельствовани будут: яко Бог искуси я, и обрете их достойны Себе. Яко злато в горниле искуси их и, яко всеплодие жертвенное, прият я. И во время посещения их возсияют, и яко искры по стеблию потекут. Судят языком, и обладают людьми, и воцарится Господь в них во веки. Надеющиися Нань, разумеют истину, и вернии в любви пребудут Ему: яко благодать и милость в преподобных Его, и посещение во избранных Его.

Премудрости Соломоновы чтение (главы 5 и 6):

Праведницы во веки живут, и в Господе мзда их, и попечение их у Вышняго. Сего ради приимут Царствие благолепия, и венец доброты от руки Господни: зане десницею покрыет я, и мышцею защитит их. Приимет всеоружие рвение свое, и вооружит тварь в месть врагом: Облечется в броня правды, и возложит шлем, суд нелицемерен. Приимет щит непобедимый, преподобие: поострит же напрасный гнев во оружие: споборет же с ним мир на безумныя. Пойдут праволучныя стрелы молниины, и яко от благокругла лука облаков, на намерение полетят. И от каменометныя ярости исполнь падут грады: вознегодует на них вода морская, реки же потопят я нагло. Сопротив станет им дух силы, и яко вихор развеет их: И опустошит всю землю беззаконие, и злодейство превратит престолы сильных. Слышите убо, царие, и разумейте: навыкните судии концев земли. Внушите, держащии множества, и гордящиися о народех языков: Яко дана есть от Господа держава вам, и сила от Вышняго.

Премудрости Соломоновы чтение (глава 4):

Праведник, аще постигнет скончатися, в покои будет: старость бо честна не многолетна, ниже в числе лет исчитается. Седина же есть мудрость человеком, и возраст старости, житие нескверное. Благоугоден Богови быв, возлюблен бысть: и живый посреде грешник проставлен бысть. Восхищен бысть, да не злоба изменит разума его, или лесть прельстит душу его. Рачение бо злобы помрачает добрая: и парение похоти пременяет ум незлобив. Скончався вмале, исполни лета долга: угодна бо бе Господеви душа его: сего ради потщася от среды лукавствия. Людие же видевше, и не разумевше, ниже положше в помышлении таковое: яко благодать и милость в преподобных Его, и посещение во избранных Его.
На литии стихира, глас 8. 
Подобен: О, преславнаго чудесе:
О, прехвальная мати Елено,/ града Москвы досточудная подвижнице!/ Се мы, недостойная чада твоя,/ прославляем днесь богоугодное твое житие/ и, честному гробу твоему покланяющеся,/ с верою и любовию молим тя:/ буди щит и ограждение обители твоея от всякаго зла,/ и словесныя овцы тобою собранныя в мире соблюди,/ присно молящися о душах наших.

Слава, глас и подобен тойже:

О, преподобная мати Елено,/ обители Новодевичей похвало и радование!/ Не остави нас убогих чад твоих,/ умоли Господа Сил силу свыше нам даровати,/ да, смирение и целомудрие стяжавше,/ земное пройдем наше житие,/ и, плотскаго мудрования отвергшеся,/ сподобимся вечнаго блаженства/ в небесных обителех Бога нашего.

И ныне, глас и подобен тойже:
О, преславнаго чудесе!/ Небесе и земли Царица,/ от святых сродников наших умоляемая,/ до ныне землю Русскую покрывает/ и лика Своего изображении милостивно обогащает./ О, Владычице Державная!/ Не престани и на будущее время/ во утверждение на Руси Православия/ милости и чудеса изливати до века. Аминь.

На стиховне стихиры, глас 2.
Подобен: Доме Евфрафов:

Града Суждаля/ чадо богоизбранное,/ яко солнце, мати Елено,/ от восток пришедши на запад,/ землю Московскую осветила еси. 
Стих: Дивен Бог во святых Своих,/ Бог Израилев. 
Девства добротами,/ яко утварию драгою,/ украсилася еси от юности,/ преподобная Елено,/ молися о нас, любовию хвалящих тя.

 Стих: Честна пред Господем/ смерть преподобных Его. 
Добродетелей лествицею,/ на небо взошла еси,/ Елено достохвальная,/ и достигла еси чертога/ Небеснаго Жениха Христа.

Слава, глас и подобен тойже:

Дом Святаго Духа/ явилася еси, преподобная,/ Елено всечестная,/ темже в Дому Божии/ во веки вселилася еси.

И ныне, глас и подобен тойже:
Во обители Пречистыя,/ Девы Одигитрии,/ девственныя лики/ тобою, о Елено, собранныя,/ веселятся и радуются. 

На благословении хлебов, тропарь, глас 4:

От юности Христа возлюбивши/ и святых отец заветы исполнивши,/ преподобная мати наша Елено,/ страх Божий и любовь нелицемерную стяжала еси/ и во обители Пречистыя Одигитрии житие монашеское устроила еси./ Темже моли Человеколюбца Христа Бога/ о чадех твоих, к тебе усердно притекающих/ и заступления твоего просящих,/ грехов оставление нам даровати. 
Ин тропарь, глас 2:

От юности Христу уневестившися,/ равноангельно на земли пожила еси/ и, подвигом отцев поревновавши,/ премудрость Божественную стяжала еси./ Темже явилася еси инокинь наставница/ и обители Пречистыя Одигитрии первоначальница,/ преподобная мати Елено,/ моли Христа Бога спастися душам нашим.

На утрени
На Бог Господь: тропарь преподобныя дважды. Слава, и ныне, Богородичен: Еже от века утаеное:
По 1-м стихословии седален, глас 7:

Седѝна есть мудрость человеков и возраст старости житие нескверно,/ ты же от юности, богомудрая Елено, мудрость старческую стяжала еси,/ в сединах же бодренными словесы твоими/ премудрости Божественныя сокровища отверзла еси,/ темже обновися яко орля юность твоя,/ и ныне на Небесех зриши Христа, Премудрость Ипостасную. Дважды.
Слава, и ныне, Богородичен, глас тойже:
Девственнии сонмы вкупе со ангелы славословят Тя, Владычице,/ светлостей солнечных превышшую, Похвалу всея вселенныя,/ Божие Слово во чреве вместившую и радость миру родившую:/ радуйся, спасения нашего Ходатаице.

По 2-м стихословии седален, глас 5:

Преподобнеи твои руце, воздежи за нас ко Господу, достохвальная,/ пособи в немощи нашей, прожени болезненныя страсти/ и демонская стремления отъими, о, мати Елено,/ яко скорби находят на ны и печали умножаются,/ темже с верою к твоему предстательству прибегаем. Дважды.
Слава, и ныне, Богородичен, глас тойже: 
Милосердия твоего пучину, кто изглаголет, Дево Пренепорочная?/ Ты еси Заступица наша и упование,/ Надежда христиан непостыдная,/ скорбящих Радость Божественная и всех сущих на земли Доброта пресветлая!/ Покрый нас божественным предстательством Твоим, Пречистая Владычице.

Величание:
Ублажаем тя,/ преподобная мати наша Елено,/ и чтим святую память твою,/ ты бо молиши за нас/ Христа Бога нашего.

По полиелеи седален, глас 8:

К торжеству днесь преподобныя Елены стецемся, вернии,/ яже воссия во граде Москве совершенством добродетелей во святей и славней обители Одигитрии,/ идеже постниц множество подвизашеся,/ и бысть им известная начальница,/ спасенною стезею благоразумне водящи./ Ныне же, от земных трудов пришедши в Небесная покоища,/ от Христа Пастыреначальника возмездие приемлет. Дважды.
Слава, и ныне, Богородичен, глас тойже:
Стена еси девам, Богородице Дево, и всем к Тебе притекающим,/ темже под кров Твой прибегаем и с верою и любовию вопием:/ Одигитрие Благая,/ песнопевцев Твоих мольбы приими и милостивно помилуй.
Степенна, 1-й антифон 4-го гласа. Прокимен, глас 4: Дивен Бог во святых Своих,/ Бог Израилев. Стих: В церквах благословите Бога,/ Господа от источник Израилевых. Всякое дыхание: Евангелие от Матфея, зачало 104.

По 50-м псалме стихира, глас 6:

Приидите, дев сословие и постниц ликостояния,/ богомудрую наставницу нашу любовию ублажим, глаголюще:/ преподобная мати Елено,/ моли Всеблагаго Бога,/ да избавит нас от всякаго обстояния,/ и яже в дому Пречистыя Одигитрии,/ тобою собрáнное стадо соблюдет,/ и спасет души наша. 

Канон Пресвятыя Богородицы Одигитрии, со ирмосом на 6 и святыя на 8. 
Канон Пресвятыя Богородицы. Творение монаха Игнатия, глас 4. (Минея-Июль 28-го дня) 

Песнь 1

Ирмос: Отверзу уста моя,/ и наполнятся Духа,/ и слово отрыгну Царице Матери,/ и явлюся, светло торжествуя,/ и воспою, радуяся, Тоя чудеса.

Радостно, Чистая, ныне наставшее хваление приношаю, радуяся,/ и тихим гласом, Одигитрие, вопию Ти:/ радуйся и исполни мя разума, пети начинающа.

Христа родившая радость нам вечную, о, радуйся, Всепетая,/ православным надежда, Одигитрие, всепетая Девице,/ радости исполни мя мирови желанныя.

Ликуют вси человецы и Ангели всегда,/ согласно вопиюще на Небеси и на земли, Одигитрие:/ радуйся, Девице, радости бо Рождеством Твоим всяческая исполнила еси.

Радуйся, Одигитрие, со страхом Ти вопиющих радости сподоби,/ Мати сущия радости, избавляющи скорбей всяческих,/ и всех помилуй, к Тебе прибегающих.

Канон святыя, егоже краегранесие: Всеизрядную и премудрую Елену воспою. Глас тойже:

Песнь 1. Ирмос тойже.

Владыко, Боже, призри с Небесе и устне моя отверзи/ и язык уясни в похвалу угоднице Твоей,/ преподобней и блаженней Елене, дев наставнице.

Словесы твоими к чистоте и целомудрию призывающи,/ наставница явилася еси ликов девических, Елено,/ темже молим тя, настави нас на стези правды.

Единаго Господа взыскующи/ и Того Единаго желающи,/ Тому Единому вседушно от юности послужити потщалася еси, преподобная.

Богородичен: Истинную и сущую Богородицу, Тя, Дево, исповедуем,/ яко воистину Тобою Слово Божие на земли явися/ и с человеки поживе во спасение наше и обновление.
Песнь 3

Ирмос: Твоя песнословцы, Богородице,/ Живый и Независтный Источниче,/ лик себе совокупльшия, духовно утверди,/ в божественнвенней Твоей славе/ венцев славы сподоби.

Христа, Вышняго Царя, о, радуйся, непоколебимая Чистая и Одушевленная Палато!/ Радуйся, Одигитрие, радуйся:/ Тобою нерушимь наш град сохраняется.

Вместити Егоже не возможе тварь,/ во утробу неискусобрачную, Одигитрие Девице, телесно вместила еси,/ темже Ти, радуйся, поем, по долгу величающе.

Радость многопетая мирови,/ радостно Ти поюще присно, вечнующия, Чистая, радости сподобляемся,/ Твоими матерними молитвами к Рождшемуся от Тебе, Одигитрие.

Златую Тя стамну, и свещник, и жезл, и трапезу, Чистая, призываем Одигитрие,/ и глас, еже радуйся, Тебе присно привношаем,/ с сими же имены. 

Преподобней. Ирмос тойже.

Зарями богомыслия ум твой уяснивши, преподобная,/ ангельски на земли пожила еси, Елено,/ и ныне в Небесных селениих ликуеши, досточудная.

Ревности Божественныя издетска исполнившися, блаженная Елено,/ пучину волн мирских безбедно преплыла еси/ и пристанища небурнаго достигла еси.

Ярем благий и легкий от юности подъемши,/ Христова вертограда, всечестная Елено, делательница искусная была еси,/ от перваго бо часа и до последняго неленостно потрудившися. 
Богородичен: Другий рай Тя, Дево, именуем, древняго рая преимущий,/ Тобою бо явися новый Адам, Христос,/ ветхаго Адама от падения возставляя.

Седален, глас 2:

Всечестная память твоя, Елено,/ веселит сердца верных/ и лик чистых дев поет тебе радостно,/ ты бо от юности Христу уневестилася еси, преподобная, чисте Тому соединившися,/ темже вопием ти:/ моли Всеблагаго Бога согрешений оставление даровати/ верою покланяющимся честному образу твоему.

Слава, и ныне, Богородичен:

Моление теплое и стена необоримая,/ милости источниче, мирови прибежище,/ прилежно вопием Ти:/ Богородице Владычице, предвари/ и от бед избави нас, Едина вскоре предстательствующая.

Песнь 4.

Ирмос: Седяй в славе на Престоле Божества,/ во облаце легце,/ прииде Иисус Пребожественный,/ нетленною Дланию и спасе зовущия:/ слава, Христе, силе Твоей.

Радуйся, чудо чудесем, Одигитрие Владычице./ Радуйся, всем радосте градовом и весем непобедимое христианское в бедах хранилище,/ и предградие, и на враги побеждение.

Радуйся, радуйся, царем православным похвало,/ и христолюбивым воинством покров пребываеши всем Царице./ Радуйся, Одигитрие, прибежище всем нам и утверждение.

Радуйся, всем скорое в бедах избавление./ Радуйся, готовое всем скорбящим утешение./ Радуйся, Всепетая, радуйся, Одигитрие всеблагословенная,/ всем немощным Целительнице.

Радуйся, Еяже величия вся тварь славити убо спешит по достоянию,/ но не возмогает, Одигитрие, и сего ради зовет Ти:/ радуйся, Владычице, Боговместимое жилище.

Преподобней. Ирмос тойже.

Наставница неложная девственнаго чина/ и мати чадолюбивая дщерем духовным явилася еси, Елено приснославная,/ многия души ко Христу приводящи. 

Уста твоя богоглаголивая отверзла еси, преподобная Елено,/ путь спасения чадом твоим указующи/ и заветы святых отец возвещающи.

Юношески страсти препобедивши, мати Елено,/ душу твою, яко зеницу ока, хранила еси,/ темже Господь, видя твое благое изволение, над многими тя постави.
Богородичен: Источниче живый, Богомати,/ поток сладости верным всем независтно источила еси,/ от негоже пиюще, не вжаждемся во веки.
Песнь 5

Ирмос: Ужасошася всяческая/ о Божественней славе Твоей,/ Ты бо, Неискусомужная Дево,/ имела еси во утробе над всеми Бога/ и родила еси Безлетнаго Сына,/ всем воспевающим Тя/ мир подавающая.

Благостыни бездно и щедротам еси, радуйся, Одигитрие Девице,/ радуйся, всем радость творящи верным./ О, радуйся, сущим в бедах и скорбящим пребыстрая Заступнице.

Радости от исполнения величия чудес Твоих зряще,/ исполняемся, вси незрящии, слышаще же, вернии./ Темже, радуйся, Тебе присно всюду и вси, Одигитрие, поем.

Христа Бога нашего, о, радуйся, Одигитрие, жилище/ и дом неизреченныя и Пребожественныя, Дево, славы Его./ О, радуйся, палато преукрашенная,/ радуйся, граде одушевленный, присно царствующий!

Радость неоскудную Тя разсмотряюще, яко море, Отроковице,/ Одигитрие Девице, радующеся вси, радуйся, вопием Ти;/ и поюще, Божественых даров невидимо присно от Тебе ожидающе.

Преподобней. Ирмос тойже.

Покровския обители воспитание и града Суждаля процветение,/ Новыя на Москве обители достойная устроительница, Елено, явилася еси,/ дома Пречистыя Одигитрии. 
Руце твоя воздеющи во святая и благословящи Господа, преблаженная,/ в нощи и во дни присно за Землю Русскую, царя и воинство молилася еси, Елено,/ темже и благословение Вышняго тебе даровася.

Елену преподобную днесь восхвалим,/ та бо от юности ко Христу, Источнику неиждиваемому, притекши,/ душу свою Божественныя Премудрости водами исполнила еси.

Богородичен: Мати Дево, Владычице,/ Ангельских ликов превышшая и светлостей солнечных светлейшая,/ облагодати наш ум пети Тебе присно:/ радуйся, всех Царице.

Песнь 6

Ирмос: Божественное сие и всечестное/ совершающе празднество,/ богомудрии Богоматере,/ приидите, руками восплещим,/ от Нея рождшагося Бога славим.

Христа, Чистая, приемлющи,/ глас, еже радуйся, Одигитрие Девице, слышаше,/ Егоже неизреченно рождши, радуйся, от всех слышиши всегда.

Радости вся исполнила еси,/ вышния и нижния Ты совокупила еси, Одигитрие,/ темже радостно и согласно ныне Небо и вся земля зовет Ти.

Вдовам, о, радуйся, Всепетая, и всем сирым, Одигитрие, утешение;/ радуйся, всем источающи нищим богатство неистощимое.

Злата всякаго блистаема и утра солнечнаго светлейши, жилище Христово,/ радуйся, Одигитрие, радуйся, Девице,/ радуйся, Невесто Неневестная.

Преподобней. Ирмос тойже.

Уставоположница истинная и наставница премудрая была еси девам, Елено,/ тобою бо окормляеми, воистину право ходити познахом,/ мати преблаженная.
Добродетелей лествицею возшла еси, Елено, от долу влекущих страстей к свету богоразумия/ и ныне пищи негиблющия сподобляешися, достохвальная.

Рачением Божественным присно распалаема,/ девства доброту непорочне соблюла еси,/ и житие твое чистое, Елено,/ яко вено, Жениху Христу принесла еси.
Богородичен: Умилосердися о нас, Дево Всепречистая,/ виждь обстояние, и скорбь, и болезнь рабов Твоих,/ и не остави нас без заступления.

Кондак, глас 8:

Изрядную к Богу молитвенницу/ и наставницу девственнаго лика,/ истинную хранительницу отеческих преданий,/ песньми духовными ныне восхвалим,/ ты же, яко имущая дерзновение ко Господу,/ от всяких нас бед свободи, да зовем ти:/ Радуйся, преподобная Елено,/ обители Новодевичей первоначальнице.

Икос:
Ангельскому житию от юности поревновавши, преподобная,/ в молитвах и постех, аки безплотна на земли пожила еси, Елено,/ темже землю кротких наследовала еси,/ идеже, вечнаго блаженства ныне сподобляющися,/ услыши нас, зовущих ти сице:

Радуйся, града Суждаля пречестное прозябение; радуйся, земли Московския предивное украшение.

Радуйся, обители Покровския благое воспитание; радуйся, дома Одигитрии доброе устроение.

Радуйся, разуму Божественных писаний от юности прилежавшая; радуйся, святых отец заветы в сердце своем слагавшая.

Радуйся, родителей благих избранный плод; радуйся, розго предивная винограда Христова.

Радуйся, данный тебе талант сторицею умножившая; радуйся, инокинь честных на пажити спасения управившая.

Радуйся, постниц похвало; радуйся, чистых дев пресветлая доброто.

Радуйся преподобная Елено,/ обители Новодевичей первоначальнице.

Песнь 7

Ирмос: Не послужиша твари богомудрии/ паче Создавшаго,/ но, огненное прещение мужески поправше,/ радовахуся, поюще:/ Препетый отцев Господь и Бог благословен еси.

Радуйся, радуйся, Богородице Одигитрие,/ всех и всегда наставляющи верных шествовати по всякому пути спасительному;/ радуйся, Владычице, Тобою бо присно избавляемся настоящия варварския беды.

Радуйся, радуйся, Одигитрие, бдящи и молящися о нас к Богу,/ и всякия злобы ходатайством Твоим, всяческих скорбей, Богородительнице,/ всех людей избавляющи.

Радуйся, радуйся, Пресвятая Одигитрие,/ Яже прошения наша к пользе нам исполняющи/ и хотящи всем присно всегда любодружное благое единство, спешное же во изящных.

Радуйся, радуйся, кораблем, Одигитрие, нуждно плавающим,/ избавляющи верных и всем избавление от всякия скорби/ и недуги пестротныя и медленныя разрешающи вскоре.

Преподобней. Ирмос тойже.

Юдоль на Москве реце труды твоими и молитвами возделала еси, мати Елено,/ и тамо, инокинь множество собравши,/ упасла еси на пажити воздержания.
Елеем богогласных словес твоих, всечестная Елено,/ чадом твоим врачевание независтно подавала еси,/ струпы греховныя умащающи и язвы страстей исцеляющи.

Ластовица трудолюбная и голубица чистая ты еси воистину, всехвальная,/ мудрыми бо твоими вещании/ страстьми огорченныя души/ сладости нетленныя исполняеши. 

Богородичен: Едина еси Матерь и Дева, Пречистая Богородице,/ Ты бо Единаго от Троицы родила еси/ и по рождестве страннем Дева пребыла еси,/ тем Тя, вси вернии, величаем.

Песнь 8.

Ирмос: Отроки благочестивыя в пещи,/ Рождество Богородичо спасло есть,/ тогда убо образуемое,/ ныне же действуемое,/ вселенную всю воздвизает пети Тебе:/ Господа пойте, дела,/ и превозносите Его во вся веки.

Радуйся, Всеблагословенная Марие,/ из Тебе бо Всеблагословенный Бог одеяся во всего мя, человека,/ и, одеявся, соедини Своему Божеству неизреченным соединением, Дево Одигитрие,/ радуйся, Обрадованная, радосте всего мира.

Радуйся, лукавых духов Прогонительнице;/ радуйся, Богородице Одигитрие./ Радуйся, яко Тебе Небесная невидимая воинства славословят всегда/ и величают яко Матерь Божию бывшую;/ радуйся, Яже нижняя сочетавши с Вышними.

Радуйся, всех Небесных сил без разсуждения превосходящая;/ радуйся, Одигитрие./ Радуйся, всякия твари Бога рождшая,/ господствующи ей, Владычице Всепетая;/ радуйся, яко пребываеши Девою, Чистая, и по рождестве.

Радуйся, женам всем славо, Храме преосвященный Бога нашего;/ радуйся, Одигитрие, радуйся, душеспасительная всей вселенней;/ радуйся, покрывающий облаче, небес ширшая,/ радуйся мироположнице, Божественнаго мира полна.

Преподобней. Ирмос тойже.

Ныне память твоя собра нас, любовию тя почитающих, мати Елено,/ ты же, яко прежде, обитель и чада твоя защити,/ тя бо на помощь призываем.
Увы нам, яко заветы отец не сохранихом/ и заповеди твоя, о мати наша, не соблюдохом!/ Како дадим ответ?/ Сего ради к теплому твоему заступлению прибегаем, Елено преподобная.

Воистину ты еси молитвенница наша/ и споспешница ко спасению, Елено достохвальная,/ сего ради вонми гласу воздыхания чад твоих, о мати преподобная,/ и настави нас на стези правды.

Богородичен: Облак легкий, егоже виде Исаия,/ на немже Бог явися, Тя, Богородице, проображаше,/ на Твоих бо руках, яко на престоле, носила еси Содержащаго всяческая.
Песнь 9

Ирмос: Всяк земнородный/ да взыграется, Духом просвещаемь,/ да торжествует же Безплотных умов естество,/ почитающее священное торжество Богоматере,/ и да вопиет:/ радуйся, Всеблаженная Богородице,/ Чистая Приснодево.

Радуйся, свеще, Свет Невечерний понесшая,/ и в рождестве Твоем многобожия тьму разрушившая,/ и адовы пропасти избавльшая люди./ Радуйся, Одигитрие Богородице, доброт всех Предходатаице.

Радуйся, земле, из неяже Клас прозябший Небесный верным,/ и мира всего душегубнаго глада избави, разумная и одушевленная./ О, радуйся, винограде, иже Грозд животный рождшая, Богородице Чистая Одигитрие!

Радуйся, тайных цветов, прекрасный сущий раю;/ радуйся, Мати Дево, невидимых разум/ чистотою страннолепно побеждши, Богородительнице./ Радуйся, Отроковице, радуйся, Одигитрие,/ всемирное чудо и слышание.

Лето живота нашего прочее сохрани неврежденно поможением Твоим, Дево Отроковице,/ и сподоби конец благий получити нам, воспевающим Тя и взывающим:/ радуйся, Всеблаженная Богородице, Чистая Одигитрие.

Преподобней. Ирмос тойже.

Словесы твоими, яко тучами росоносными, всеблаженная,/ души наша, страстьми иссохшия, ороси/ и грехми истаявшия обнови,/ да плод обильный принесем покаяния.

Память твоя, всечестная Елено, веселит избранное твое стадо/ и лик дев тебе любовию приносит похвалы,/ ихже приими, о мати преподобная.

Окрест Божественныя трапезы, Елено,/ свеселишися ныне со всеми святыми, от века Богу угодившими,/ радости вечныя исполняющися,/ тамо и нас помяни, любовию тя величающих. 
Богородичен: Юница Нескверная и Агница Непорочная,/ Ты еси Пресвятая Богородице,/ яко породи Юнца Божественнаго,/ Иже Кровию Своею даде нам оставление.
Светилен:
Истинную наставницу тя почитаем, всечестная Елено,/ светом бо жития твоего научаеми/ и словес твоих богомудрых сияньми просвещаеми,/ светлыми стезями ко Христу, Свету Истинному, ведемся. Дважды.
Слава, и ныне, Богородичен:

Приидите, вернии, чистыми смыслы возвеличим Матерь Бога нашего,/ носившую во чреве Спаса Христа./ Та бо, матернее дерзновение к Нему имущи,/ непрестанно молит за ны/ и подает рабом Своим богатыя милости.

На хвалитех стихиры на 4, глас 1.
Подобен: Небесных чинов:

Наста, преподобная Елено,/ светлый твой праздник,/ созывая инокинь сословие/ память твою воспети досточудную,/ чистотою бо и любомудрием души наша просвещаеши,/ сего ради тя ублажаем.

Крилами богоразумия ум твой вперивши,/ плотская вся преобидела еси,/ влекома желанием крайним, Елено,/ к Нетленному Жениху твоему,/ темже и сонмы чистых дев ко Христу привела еси,/ с нимиже наследие вечное восприемлеши. 

В Небесныя кровы, яко горлица/ и яко голубица чистая, Елено,/ от земных возлетела еси,/ храмину обретши во дворех Господних,/ идеже ныне со Ангелы ликуеши/ и молишися спастися душам нашим.

Шествие творящи в Горняя,/ доброю стезею и подвигом многим/ земных прешла еси непостоянство, достохвальная Елено./ И ныне, во светлостех святых водворяющися,/ чада твоя поминай.

Слава, глас 8:

Преподобную игумению Елену/ и спостниц ея десятицу/ да ублажим и воспоим ныне:/ Евникию, Софию, Феофанию, Варсонофию,/ Евпраксию, Александру, Леониду,/ Ирину, Венедикту и Ирину,/ Богом избранное Христово стадо,/ тех бо трудами и молитвами/ устроися на Москве всечестная и великая обитель/ Пречистыя Богородицы Одигитрии.

И ныне, Богородичен, глас тойже: 

Владычице, приими молитвы раб Твоих,/ и избави нас/ от всякия нужды и печали.

Славословие великое. И отпуст.

На Литургии
Блаженна, перваго канона песнь 3-я и втораго песнь 6-я. Прокимен, глас 4: Дивен Бог во святых Своих,/ Бог Израилев. Стих: В церквах благословите Бога,/ Господа от источник Израилевых. Апостол к Галатом, зачало 208. Аллилуиа, глас 1: Терпя потерпех Господа,/ и внят ми и услыша молитву мою. Евангелие от Луки, зачало 33. Причастен: Радуйтеся, праведнии, о Господе:

Молитва

О, преподобная мати наша Елено, добрая в женах подвижнице, прехвальная угоднице Христова, скорая помощнице и неусыпная о нас молитвеннице! Не посрами упования нашего, еже по Бозе и Пресвятей Богородице крепко на тя возлагаем, помяни нас, добродетельное житие и подвиги твоя восхваляющих. Поспешествуй нам молитвами твоими побеждати греховныя навыки, да не во зло обратим благая, даруемая нам от Всещедраго Бога, но во славу пресвятаго имене Его. Не премолчи за ны ко Господу и ходатайством твоим вся злая от нас отврати. Даруй нам помощь в трудех и скорбех наших, и якоже в житии твоем попечение о обители твоей и о подвизающихся в ней имела еси, тако и ныне потщися благопоспешити нам во всем, да ходим достойно звания нашего в веце сем, и в будущем сподобимся во Царствии Небеснем со всеми святыми прославляти Пресвятую и Единосущную Троицу, Отца и Сына и Святаго Духа во веки веков. Аминь.

